ભાજપ કે અન્ય કોઇપણ રાજકીય પક્ષ જ્યારે વિપક્ષમાં હોય છે ત્યારે તેમને સત્તાપક્ષની ભૂલો કો ભ્રષ્ટાચારના અહેવાલ પ્રસિધ્ધ થાય ત્યારે તેમને ગમતું હોય છે. એ જ પક્ષ સરકારમાં આવ્યાં બાદ પોતની સરકારની ભૂલો બહાર લાવનાર એ જ અખબારો વેરી કેમ બની જાય છે તે કહેવાની ભાગ્યે જ જરૂર છે. કેન્દ્રની એનડીએની સરકારના 4 વર્ષના શાસનમાં મિડિયાને વાંકમાં લેવાના અનેક પ્રયાસો થયા. નેતાઓ બોલીને ફરી જાય. પછી વાંક મિડિયાનો કાઢે. તેમ છતાં મિડિયાએ પોતાની ફરજ નીભાવી અને એ સમાચાર પણ પ્રસિધ્ધ કરે છે. મિડિયાની આટલી ઉદારતાને સરકાર તેની નબળાઇ માની બેઠી. પણ આધાર ડેટા 500 રૂપિયામાં વેચાય છે એવી સાબિતી સાથે સમાચાર બહાર લાવનાર મિડિયાને બિરદાવવાને બદલે જાણે કે તે ચોર અને ગુનેગાર તથા એણે જ ડેટા લીક કર્યો એમ જાણીજોઇને માનીને તેની સામે ગુનો દાખલ કરવાનું પગલું આ સરકારની અવળચંડાઇ છે. ભારતભરના મિડિયાએ તેનો જે વિરોધ કર્યો તે પછી સરકાર બચાવમાં આવી કે તે પ્રેસની આઝાદીની તરફેણમાં છે.